钦定古今图书集成/明伦汇编/官常典/第636卷 > 梁鼎
## 钦定古今图书集成/明伦汇编/官常典/第636卷 > 梁鼎

按《宋史》本传：“鼎字凝正，益州华阳人。知吉州。民有萧
甲者，豪猾为民患，鼎暴其凶状，杖脊黥面，徙远郡。太
宗尤赏其强干，代还，赐绯鱼。旧例当给银宝瓶带，太
宗特以犀带赐之，记其名于御屏。淳化中，上言曰：‘《书》
云：‘三载考绩，三考黜陟幽明’。此乃尧舜氏所以得贤
人治天下也。三代而下，典章尚存。两汉以还，沿革可
见。至于唐室，此道尤精。有考功之司，明考课之令，下
自簿尉，上至宰臣，皆岁计功过，较定优劣，故人思激
厉，绩效著闻。五代兵革相继，礼法陵夷，顾惟考课之
文，祗拘州县之辈，黜陟既异，名存实亡。且夫今之知
州，即古之刺史，治状显著者朝廷不知，方略蔑闻者
任用如故。大失劝惩之理，寖成苟且之风，是致水旱
荐臻，狱讼填溢，欲望天下承平，岂可得也。伏惟陛下
继二圣之丕图，为亿兆之司牧，念百官之未乂，思四
海之未康，特诏有司申明考绩之法，庶几官得其人，
民受其赐矣’。”俄为开封府判官。